Eks igal asjal ole ka puudusi. Selle sõidu peale kippusid autod ka üksjagu lagunema.  Vahva oli, aga otsa sai. Praeguseks oleme masinapargi välja vahetanud ja need 3 ärahüpatud" masinat on väljateenitult reservis. Nüüd on nende asemel 8 väga heas korras olevat vähese läbisõiduga UAZ maasturit. Ka seikluse sisu on muutunud. Nüüd sõidavad kliendid ise ja sõidu eesmärgiks on kas loodussafari või  offroadseiklus ehk orienteerumismäng metsateedel.  Kui nüüd rääkida veel parvematkadest Emajõel, siis aastal 2002 sai Vellol, sellel vahval metsamehel, meist kurgumulguni. Uskuge, see rõõmus ja lällav seltskond on esialgu vahva, aga nädalavahetusest nädalavahetusse ja nii kogu suve tüütab see ka kõige kannatlikuma vanahärra ära. Seoses sellega tekkis olukord, kus olid olemas väga head ning mugavad matkaparved ja sobiv ala, kus nendega matkata, aga puudus koht, kuhu matka lõpus jõuda. See variant, et  sõidad, kuni viitsid ja kui enam ei viitsi, siis randud esimesse sobivasse kohta, ei sobinud suuremale osale seltskondadest. Nii sündiski vajadus oma koha järgi. Kuna Emajõe Suursoo on looduskaitseala siis mingit maatükki sinna osta ei õnnestunud.  Lahendus sai päris vahva. Aastal 2004 ehitasime valmis kaks suurt parve.  Ühele püstitasime maja ja teisele sauna. Nii sai valmis Parvemaja."